钦定古今图书集成/明伦汇编/闺媛典/第067卷 > 董绪妻倪氏
## 钦定古今图书集成/明伦汇编/闺媛典/第067卷 > 董绪妻倪氏

按《明外史列女传》：倪氏名美玉，年十八归董绪。绪幼
丧母，孝于父。父卒，育于祖母。祖母寻亦卒。绪居丧过
毁，得疾，谓妻曰：“‘吾无兄弟，又无子，止一女。吾死，父母
祀绝矣。当以吾屋为小宗祠，置祠田数亩，小宗人递
主之，春秋享祀，吾父母获与焉，吾无憾矣。汝必以此
意告吾叔父而行之’。答曰：‘本欲即从君死，今为此事
须少延，然终当相随不爽也’。”绪卒，倪立从子为后。治
丧毕，携女及田二十亩，嘱其姒曰：“以此累姆及夫”叔
父自外郡至，泣拜致夫命。叔父如其言。事告竣，妇出
拜谢，即入室卧不食。居数日，沐浴整衣，曰：“亡夫召我
矣。”举手别父母亲属而逝，年二十二。